Thomas Adelskov (S), 2008-10-31:
Ja tak.
Det her forslag er jo en genfremsættelse, men det forandrer jo ikke ved, at det er en ganske alvorlig sag, som også kræver alvorlige overvejelser om, hvordan man håndterer den.
Da EU’s udvidelse blev besluttet, gik Socialdemokraterne til opgaven med den klare holdning, at vi skulle sige ja til udenlandsk arbejdskraft fra Østeuropa, men at det var helt afgørende for os, at de kom til at arbejde i Danmark efter ordnede løn- og arbejdsvilkår.
Det indgik vi en aftale med regeringen om, den såkaldte østaftale, og oven på det har vi gennemført en række særlovgivninger.
Nu udløber østaftalen til maj næste år.
Der er vel ikke ret mange, der forventer, at man kan forlænge særreglerne og overgangsordningen ud over den 1. maj næste år, og derfor tilbagestår selvfølgelig nogle overvejelser: Har vi nu tilvejebragt tilstrækkeligt værn til at sikre, at udenlandske lønmodtagere, der arbejder i Danmark, arbejder efter nogle ordentlige arbejdsvilkår og får en ordentlig løn for det arbejde?
Har vi sikret, at fagbevægelsen har de rigtige redskaber, så de rent faktisk er i stand til at finde virksomheder, at rejse overenskomstkrav, at kontrollere og sikre ordentlige løn- og arbejdsvilkår?
Det forslag, som Enhedslisten har fremsat her, indeholder jo set fra vores synspunkt en række meget positive og konstruktive forslag, og når jeg kan sige det så præcist, er det jo, fordi det er forslag, som Socialdemokraterne selv tidligere har lagt på bordet.
Det drejer sig bl.a. om skærpede arbejdsmiljøregler, skiltning på arbejdspladserne, flere ressourcer til myndighederne i forhold til kontrolindsatsen osv.
Og det er der sådan set ikke for os nogen problemer i straks at bakke op om og støtte.
Til gengæld vil jeg sige, at der er andre elementer i det beslutningsforslag, der ligger, der kræver en nærmere undersøgelse, f.eks. om det er lovmedholdeligt, altså i det hele taget kan gennemføres i forhold til EU-retten og de internationale forpligtelser, vi i al almindelighed har.
Men der synes vi, at det er relevant at gå ind og undersøge det nærmere.
Når vi kommer til at sige nej til forslaget, skyldes det, at vi jo på det her område har et forlig og en aftale med regeringen.
Vi så gerne, at vi fik afsat flere ressourcer til myndighederne, særlig SKAT, som vi lægger stor vægt på og rent faktisk tror er den offentlige myndighed, som vi skal læne os mest op ad i fremtiden, når det handler om at bekæmpe illegal udenlandsk arbejdskraft, fordi der, i hvert fald når det drejer sig om østarbejdere, særlig vil være tale om en forståelse af sort arbejde.
Vi så gerne, at fagbevægelsen fik nogle flere redskaber, men indtil videre har vi jo en aftale med regeringen, og vi har i den sammenhæng adskillige gange fået lavet forbedringer og skabt bedre muligheder.
Der kan jeg nævne RUT-registeret, som har været omtalt her, og som nu garanterer, at udenlandske virksomheder, som arbejder i Danmark, bliver registreret.
Der er adgang for fagbevægelsen til at få oplysninger ud af RUT-registeret om, hvem man skal kontakte for f.eks. at rejse overenskomstkrav, og jeg kan nævne, at vi har fået lavet aftaler om, at både SKAT og Arbejdstilsynet nu i større omfang skal ud at lave kampagner og afdække det her.
Så der er alt i alt i det forslag, Enhedslisten har fremsat, både ting, som vi allerede er opmærksomme på og arbejder med, og ting, som vi har fremsat som forslag; der er forslag, som vi ikke er enige i og ikke tror på kan gennemføres, og forslag, som vi mener er overflødige, fordi det allerede er lykkedes at skabe nogle rammer og nogle muligheder herhjemme for at løse opgaven.
Lad mig til slut sige, at jeg tror, at en af de ting, som vi i fremtiden også kommer til arbejde med, er, at mange faglige organisationer synes, det er en stor belastning at skulle arbejde med det her, at skulle afdække og finde udenlandske virksomheder, rejse overenskomstkrav og følge op på dem.
Det er en stor opgave, som vi jo her fra dette Folketing har bedt fagbevægelsen om at løfte: at sikre ordentlige løn- og arbejdsvilkår.
Til gengæld er det en opgave, som vi rent faktisk synes at de løser rigtig, rigtig godt.